У складу са чланом 44. Закона о инспекцијском надзору (''Службени гласник РС'', број: 36/15, 44/18 – др. закон и 95/18 ), Комисији за координацију инспекцијског надзора над пословима из изворне надлежности града Кикинде, Секретаријат за инспекцијске послове Градске управе града Кикинде, Одсек за инспекцијске послове, комунална инспекција, доставља:

**ГОДИШЊИ ИЗВЕШТАЈ О РАДУ**

**КОМУНАЛНЕ ИНСПЕКЦИЈЕ ЗА 2020. ГОДИНУ**

**Надлежност комуналне инспекције**

У извештајном периоду послове комуналне инспекције обављали су: 2 комунална инспектора и 6 комуналних контролора.

Комунална инспекција спроводи инспекцијски надзор на територији града Кикинде и 9 насељених места.

Комунална инспекција у оквиру Одсека за инспекцијске послове у Секретаријату за инспекцијске послове Градске управе града Кикинде, обавља послове инспекцијског надзора над спровођењем закона и прописа из области комуналне делатности: одржавања чистоће, одвожења и депоновања смећа, обављања делатности одржавања гробља и сахрањивања, послова зоохигијенске службе, пружања пијачних услуга, одржавања улица, путева и других јавних површина, пружања услуга снабдевања водом и одвођења и пречишћавања отпадних вода, пружања услуга снабдевања топлотном енергијом, држања паса и мачака, коришћења јавних паркиралишта, придржавања прописаног радног времена угоститењских и других објеката, постављања и начин коришћења мањих монтажних објеката, контрола кретања возила у пешачкој зони, инспекцијска контрола стамбених заједница.

Закључцима Градског штаба за ванредне ситуације града Кикинде у 2020. години наложено је комуналној инспекцији да врши контролу противпандемијских мера које Градски штаб за ванредне ситуације донесе.

Законом о заштити становништва од заразних болести ("Службени гласник РС", бр. 15 од 25. фебруара 2016., 68 од 10. маја 2020., 136 од 13. новембра 2020.) утврђено је да у случају проглашења епидемије од већег епидемиолошког значаја ширих размера, као поверени посао врши и јединица локалне самоуправе преко комуналне инспекције.

У вршењу инспекцијског надзора над применом мера из овог закона комунални инспектор има овлашћења из прописа којима се уређује инспекцијски надзор, а нарочито: да изда прекршајног налог, да поднесе пријаву надлежном органу за учињено кривично дело, односно захтев надлежном органу за покретање прекршајног поступка у складу са законом и да обавести други орган о разлозима за предузимање мера за које је тај орган надлежан.

 **1. Број спречених или битно умањених вероватних настанака штетних последица по законом заштићена добра, права и интересе (превентивно деловање инспекције)**

У 2020. години комунални инспектори су издали 21 прекршајни налог, на основу којих су наплаћене новчане казне у износу од 230.000,00 динара.

У извештајном периоду упућено је 1113 упозорења различитих врста, ради спречавања или битно умањених вероватних настанка штетних последица по законима заштићена добра, права и интересе, који су се односили на комунални ред.

Током трајања ванредне ситуације у периоду од 14.03.2020-08.05.2020. због епидемиолошке ситуације и спречавања ширења вируса COVID-19, дељени су Закључци, Наредбе и Обавештења - Упозорења по налогу Штаба за ванредне ситуације, и вршена свакодневна контрола спровођења наложених мера. Подељено је 47 врста закључака, наредби и обавештења – упозорења у све трговинске, угоститељске и занатске радње, укупно око 500 објеката.

**2. Обавештавање јавности, пружање стручне и саветодавне подршке надзираним субјектима или лицима која остварују одређена права у надзираним субјектима или у вези са надзираним субјектима, укључујући издавање аката о примени прописа и службене саветодавне посете, превентивним инспекцијским надзорима и другим активностима усмереним ка подстицању и подржавању законитости и безбедности пословања и поступања и спречавању настанка штетних последица по законом и другим прописом заштићена добра, права и интересе, са подацима о броју и облицима ових активности и кругу лица обухваћених тим активностима (превентивно деловање инспекције)**

На званичној интернет страници Града Кикинде (http://www.kikinda.org.rs), комунална инспекција у свом одељку информише грађане и привредне субјекте о прописима над којима врши инспекцијски надзор, као и о свом раду.

Грађани се комуналној инспекцији могу обратити преко писарнице, телефонским путем, путем Система „ЛУПА“ као и личним доласком у службене просторије.

Није издат ни један акт о примени прописа.

**3. Ниво усклађености пословања и поступања надзираних субјеката са законом и другим прописом, који се мери помоћу контролних листи**

Редовни инспекцијски надзор планиран за 2020. годину комунална инспекција због епидемиолошке ситуације и спречавања ширења вируса COVID-19, није могла да обави.

**4. Број откривених и отклоњених или битно умањених насталих штетних последица по законом заштићена добра, права и интересе (корективно деловање инспекције)**

У извештајном периоду комунални инспектори су обавили 237 ванредна инспекцијска надзора и издали 11 решења. Комунални контролори су издали 1268 различитих врста налаза и упозорења. Највећи број поступања комуналне инспекције односио се на комунални ред, улазак возила у пешачку зону, контролу коришћења јавне површине, пре свега заузимања јавних површина летњим баштама угоститељских објеката, постављања расхладних уређаја, витрина и фрижидера, затим раскопавање јавних површина, надзор у погледу држања паса и др. Контрола на јавним површинама је рађена за време редовних манифестација: „Врбица“ и Дани лудаје“.

**5. Број утврђених нерегистрованих субјеката и мерама спроведеним према њима**

У извештајном периоду је комунална инспекција није утврдила рад нерегистрованих субјеката.

Комунална инспекција је редовно радила контролу нелегалне продаје дувана где нису утврђене неправилности.

**6. Мере предузете ради уједначавања праксе инспекцијског надзора и њиховом дејству**

Комунални инспектрори у свакодневном усменом, по потреби и писменом контакту са другим инспекцијама у ГУ, као и инспекторима из других ЈЛС сагледавају проблеме и размењују искуства што има ефекат на уједначавање праксе.

**7. Остварење плана и ваљаности планирања инспекцијског надзора, нарочито о односу редовних и ванредних инспекцијских надзора, броју редовних инспекцијских надзора који нису извршени и разлозима за то, као и о броју допунских налога за инспекцијски надзор**

Редовни инспекцијски надзор није рађен према Плану годишњег инспекцијског надзора комуналне инспекције за 2020. годину.

Обављен је 1251 ванредан инспекцијски надзор спровођења противпандемијских мера према Закључцима Градског штаба за ванредне ситуације града Кикинде и Законом о заштити становништва од заразних болести.

Обављен је 237 ванредан инспекцијски надзор из надлежности комуналне инспекције, издат је 21 прекршајни налог, издат је 1 захтев за покретање прекршајног поступка и 5 захтева за кривично гоњење.

**8. Ниво координације инспекцијског надзора са инспекцијским надзором кога врше друге инспекције**

Координација инспекцијског надзора се остваривала са инспекцијским надзором других инспекција у оквиру инспекција при Градској управи града Кикинде и санитарном инспекцијом Севернобанарског управног округу. Са инспекцијом за заштиту животне средине сарадња се одвија највећим делом у вези дивљих депонија и контроле реализације годишњег програма чишћења јавних површина, а са инспекцијом Локалне пореске администрације у вези наплате заузимања јавне површине.

Почев од 30.10.2020. године свакодневно су достављани дневни извештаји Севернобанарском управном округу и недељни планови инспекцијског надзора, који се тичу инспекцијског надзора спровођења противпандемијских мера према Закону о заштити становништва од заразних болести и Закључцима Градског штаба за ванредне ситуације града Кикинде. Укупно су достављена 62 дневна извештаја извештаја и 8 недељних планова инспекцијског надзора.

Комунална инспекција је прослеђивала другим инспекцијама записнике о утврђеном чињеничном стању, а чији предмет контроле није у њеној надлежности у складу са чл. 30. Закона о инспекцијском надзору.

**9. Материјални, технички и кадровски ресурси које је инспекција користила у вршењу инспекцијског надзора и мерама предузетим у циљу делотворне употребе ресурса инспекције и резултатима предузетих мера**

Комунална инспекција за вршење инспекцијских надзора користи рачунаре, мобилне телефоне и фото апарате као и службено возило. Инспектори су у сталној приправности.

**10. Придржавање рокова прописаних за поступање инспекције**

Комунална инспекција се у извештајном периоду придржавала рокова прописаних за поступање инспекције је у складу са Законом о инспекцијском надзору, налогом за инспекцијски надзор, планом инспекцијског надзора и степеном ризика који је одређен контролним листама.

**11. Законитости управних аката донетих у инспекцијском надзору (број другостепених поступака, њихов исход, број покренутих управних спорова и њихов исход**

У току 2020. године, није изјављена ниједна жалба на донета решења и није покренут ни један управни спор.

**12. Поступање у решавању приговора и притужби на рад инспекције, са исходима тог поступања, уз посебно истицање броја поднетих приговора и притужби и области рада на које су се односили**

Није било притужби на поступање комуналних инспектора.

**13. Програми стручног усавршавања који су похађали инспектори, односно службеници овлашћени за вршење инспекцијског надзора (област стручног усавршавања и тематске целине програма обуке, као и број учесника у свакој тематској целини, а ако је по завршетку програма вршена провера знања учесника и подаци о оствареном успеху)**

У извештајном периоду комунална инспекција је присуствовала вебинару које је организовао СКГО по Секторском програму континуираног стручног усавршавања запослених у ЈЛС за 2020. годину из област: ИНСПЕКЦИЈСКИ НАДЗОР, вебинар „КОМУНАЛНА ИНСПЕКЦИЈА“.

**14. Иницијатива за измене и допуне закона и других прописа**

Комунална инспекција је учествовала у изради одлука: Одлука о одржавању чистоће на површинама јавне намене, Одлука о управљању комуналним отпадом и измена и допуна одлука (Одлука о јавном водоводу предлагача) Секретаријата за стамбено комуналне послове, које је у 2020. години усвојила Скупштина града Кикинде.

**15. Мере и провере предузете у циљу потпуности и ажурности података у информационом систему**

Комунална инспекција редовно ажурира податке објављене на званичној интернет страници Града (прописе, контролне листе, планове и извештаје)

**16. Исходи поступања правосудних органа по захтевима за покретање прекршајног поступка, пријавама за привредни преступ и кривичним пријавама које је поднела инспекција**

У 2020. години Прекршајном суду у Кикинди достављено је 6 прекршајних налога ради спровођења поступка извршења, који поступци још нису завршени. Поднет је један захтев за покретање прекршајног поступка који је у поступку код Прекршајног суда у Кикинди.

**Остале активности:**

Осим послова из своје надлежности комунални инспекција је обављала и друге послове по налогу градоначелника, начелника и секретара Секретаријата. Значајна је улога комуналне инспекције у поступцима надзора над извршењем послова одржавања јавне расвете, чишћења сметлишта на територији града, одржавања урбаног мобилијара (клупе, канте за смеће, фонтане), уништавања коровске биљке амброзије, пружања услуге у области зоохигијене и контроле реализације годишњег програма чишћења јавних површина.

У складу са чланом 10. Закона о инспекцијском надзору, комунална инспекција је сачинила План рада за 2021. годину, који је у предлогу достављен Координационој комисији и након добијања сагласности, објављен на сајту Градске управе града Кикинде. Такође је сачињен План рада за 2021. годину из области поверених послова који је достављен на сагласност Министарству трговине, туризма и телекомуникација, Сектор за инспекцијски надзор, Републичка тржишна инспекција и након добијања сагласности, објављен на сајту Градске управе града Кикинде.

Комунална инспекција је током 2020. године учествовала у раду СФУК-а.

 **Комунална инспекција**